Et godt stykke ind i juni lovede sommeren godt for dem, der elsker sol og varme. Årets første sommermåned gav blandt andet en ny solskinsrekord for juni . Men ved starten af skolernes sommerferie ændrede vejret sig markant. Siden da har det langt hen ad vejen været med ustadigt sommervejr over Danmark, hvilket blandt andet har resulteret i den vådeste juli nogensinde målt herhjemme. Ligeledes er det over to uger siden, at vi senest har oplevet en meteorologisk sommerdag med over 25 grader. Derfor er der nok mange, som efterhånden har opgivet sommeren. Den næste uges tid ser da også ud til, at det ustadige og til tider kølige sommervejr fortsætter. Men fra midt i næste uge er der faktisk tegn på, at sommervejret kan stabiliseres. To hæderlige dage For mange børn kalder skolebænken igen fra næste uge. Hvis de skal have det optimale ud af sommerlandet, kan man med fordel tage ud fredag eller lørdag. Her er der nemlig udsigt til et par hæderlige dage med stort set tørvejr og plads til solen. Til gengæld ligner det, at navnligt torsdag– men også søndag – kommer til at byde på spredte byger, der kan være med torden. Generelt for alle dagene gælder det, at temperaturniveauet fortsat ligger på 18 til 21 grader, når det bliver varmest. Starten af næste uge ser også ud til byde på ustadigt vejr med byger, men langsomt begynder det at se mere lovende ud. Prognoser viser mere stabilt vejr Tager man et kig på det, der hedder ensembler, er der tegn på, at vejret kan stabiliseres fra midt i næste uge. Ensembler er en samling af identiske prognosemodeller, som blandt andet beregnes med bittesmå forskelle i deres udgangsvejr. Alle forskellene ligger inden for de måleusikkerheder, der er på vejret, så den vifte af resultater, man står med efter beregningen, er alle ligeværdige bud på de kommende dages vejr. Peger alle prognoserne i samme retning, betyder det, at vejrudviklingen er sikker. Og modsat vil et vejrforløb være usikkert, hvis de forskellige prognoser peger i hver sin retning. Nedenstående graf viser overfladetrykket i Danmark. Her er tendensen til generelt stigende tryk den næste periode. Et kig på et råt vejrkort viser også, at der fra onsdag kan bygges et højtryksområde op over det centrale Europa. Sker det, vil det give os mere stabilt sommervejr med mindre nedbør og mere sol. Dog ser det ikke ud til, at der er decideret sommervarme på vej.

Referat:
Leder man med lys og lygte, kan man godt finde mere stabilt sommervejr i langtidsprognoserne.